Wjele informacijow na posedźenju Malešanskeje gmejnskeje rady
Malešecy (CS/SN). Swój hospodarski plan za lěto 2017 je Malešanska gmejnska rada na swojim posedźenju zawčerawšim wobzamknyła. Přičina toho, zo móžachu to hakle nětko činić, je, zo bě jedna ze sobudźěłaćerkow gmejnskeho zarjadnistwa wjacore měsacy wupadnyła. Wona měješe wotewrjensku bilancu za nowy zličbowanski system doppik sobu zestajeć. W małym zarjadnistwje, tak wjesnjanosta Matthias Seidel (CDU) rjekny, móžeš tajkile wupad jeno ćežko narunać. Etat Malešanskeje gmejny wopřijima lětsa něhdźe sydom milionow eurow. Z toho je milion eurow za inwesticije předwidźany. Dróhi w Přiwćicach, na Delnjohórčanskim přemysłownišću a w Rakojdach za dohromady wjac hač 800 000 eurow su najwjetše projekty, kotrež zdźěla hižo zwoprawdźeja.
slk_Latn szl_Latn